Franța și-a reafirmat joi "sprijinul neclintit" față de independența, suveranitatea și integritatea teritorială a Moldovei. Președinta Moldovei, Maia Sandu, s-a aflat la Paris, unde a fost primită la Elysée de președintele Emmanuel Macron pentru încheierea unui acord de cooperare și apărare între statele lor. Evenimentul intervine la o săptămână după apelul lansat de separatiștii din Transnistria la "protecția" Moscovei, care își menține în această regiune-parte a Moldovei, având frontieră cu Ucraina, 1500 militari. Într-un comunicat comun, Maia Sandu și Emmanuel Macron au cerut Rusiei să-și retragă forțele staționate ilegal pe teritoriul Moldovei. Parisul s-a declarat gata "să-și aducă o contribuție – la momentul oportun – la o reglementare durabilă și pașnică a acestui conflict" înghețat din anul 1992, în perioada dislocării Uniunii Sovietice. Invadarea Ucrainei, se spune în comunicatul comun, a reactivat tensiunile din Transnistria, dar și în Moldova, "confruntată cu o intensificare a atacurilor hibride". Chișinăul se teme mai ales de campania de dezinformare acum, în ajunul alegerilor prezidențiale și al referendumului privind aderarea Moldovei la Uniunea Europeană, prevăzute pentru toamna acestui an. În condițiile în care Chișinăul sprijină ferm Kievul iar separatiștii transnistreni pro-ruși au cerut sprijinul Moscovei, președinta Maia Sandu a avertizat, la conferința de presă alături de Emmanuel Macron, că "dacă agresorul nu este oprit, el va continua agresiunea și linia frontului va continua să se apropie de noi, de voi" . "Europa va trebui, în consecință, să prezinte un front unit, agresiunea trebuie respinsă cu forță", a adăugat președinta Moldovei.
A fost semnat un acord de cooperare și apărare
"Regimul de la Moscova, a spus Maia Sandu la conferința de presă comună cu președintele Macron, încearcă să controleze țara mea prin șantajul energiei, organizând manifestații, operând atacuri cibernetice și chiar punând la cale o lovitură de stat". "În fața acestor tentative de ingerință ce vizează divizarea foarte clară a societății moldave, a răspuns președintele Macron, Franța și Uniunea Europeană se află alături de voi… Poporul Moldovei poate să fie mândru de lupta sa pașnică pentru libertate, care reprezintă o sfidare la adresa Rusiei, a lui Vladimir Putin". Acordul dintre Franța și Republica Moldova a fost semnat de miniștrii Apărării ai celor două state. El prevede în mod special deschiderea în următoarele luni, la Chișinău, a unei misiuni permanente de apărare, aceasta fiind doar o prima etapă. În plan economic, Franța și Moldova au parafat de asemenea "o foaie de parcurs bilaterală ce identifică proiecte viitoare de dezvoltare împreună".